b"\n_START_ARTICLE_\nFort William (Ontario)\n_START_PARAGRAPH_\nFort William on entinen satamakaupunki Ontarion provinssissa Kanadassa Yl\xc3\xa4j\xc3\xa4rven l\xc3\xa4nsirannalla. Se yhdistyi 1. tammikuuta 1970 Port Arthurin, Neebingin ja McIntyren kaupunkien kanssa. Ne muodostivat nykyisen Thunder Bayn kaupungin.\n_START_SECTION_\nHistoria\n_START_PARAGRAPH_\nVuonna 1679 Daniel Greysolon, Sieur du Lhut perusti turkiskauppa-aseman Kaministiquiajoen suulle. Ranskalaiset viranomaiset kuitenkin sulkivat kauppa-aseman 1696 turkisten ylitarjonnasta. Vuonna 1717 Zacharie Robutel, sieur de la Noue perusti samalle alueelle Fort Kaministiquian linnoituksen. Britannialaisten valloitettua suuren osan Uutta Ranskaa linnoitus hyl\xc3\xa4ttiin ja toiminnot siirrettiin Pigeonjoelle, Grand Portageen, Minnesotaan. Vuonna 1784 montrealilaiset kauppiaat muodostivat uuden turkiskauppaa harjoittavan North West Companyn._NEWLINE_Amerikan vallankumouksen ja vuonna 1794 solmitun Jay Treaty -sopimuksen j\xc3\xa4lkeen Pigeonjoen alue siirtyi Yhdysvaltain omistukseen. T\xc3\xa4st\xc3\xa4 huolimatta North West Company jatkoi toimintaansa alueella. Ongelmana kuitenkin oli Yhdysvaltojen verotus, mink\xc3\xa4 takia yhti\xc3\xb6 p\xc3\xa4\xc3\xa4tti 1803 hyl\xc3\xa4t\xc3\xa4 aseman ja perustaa 1807 uuden tukikohdan Kaministiquiajoen suulle. Tukikohdan nimeksi valittiin Fort Williams, North West Companyn johtajan William McGillivrayn mukaan. Linnoituksen maa-alue oli hankittu ojibway-intiaaneilta 30. hein\xc3\xa4kuuta 1798 allekirjoitetulla sopimuksella. North West Companyn ja Hudson's Bay Companyn yhdistytty\xc3\xa4 1821 linnoitus j\xc3\xa4i muiden tukikohtien varjoon ja toimi pienen\xc3\xa4 turkiskauppa-asemana. Linnoitus j\xc3\xa4i 1880-luvulla Canadian Pacific Railway -rautatien ja hiilivuorten alle. Kopio linnoituksesta on rakennettu kauemmaksi yl\xc3\xa4virtaan, paikkaan jossa Thomas Douglasin l\xc3\xa4hett\xc3\xa4m\xc3\xa4 Regiment de Meuron -joukko-osasto kokoontui ennen matkaa Red River Colonyyn. Paikalla sijaitsee nyky\xc3\xa4\xc3\xa4n Fort William Historical Park -puisto._NEWLINE_Huhtikuussa 1892 osa Neebingin kyl\xc3\xa4st\xc3\xa4 liitettiin Fort Williammiin. Huhtikuussa 1907 Fort William sai kaupunkioikeudet ja vuoden 1969 lopussa kaupunki lakkautettiin sen yhdistyess\xc3\xa4 Port Arthurin, Neebingin ja McIntyren kaupunkien kanssa muodostaen nykyisen Thunder Bayn kaupungin."